Title: ข้อบัญญัติองค์การบริหารส่วนตำบลสระทะเล เรื่อง การบริหารกิจการประปาหมู่บ้าน พ.ศ. 2559

ข้อบัญญัติองค์การบริหารส่วนตำบลสระทะเล
เรื่อง
การบริหารกิจการประปาหมู่บ้าน
พ.ศ. ๒๕๕๙[๑]

โดยที่เป็นการสมควรตราข้อบัญญัติองค์การบริหารส่วนตำบลสระทะเล
ว่าด้วยการบริหารกิจการประปาหมู่บ้าน

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖ ประกอบกับมาตรา ๑๖ (๔)
แห่งพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น
พ.ศ. ๒๕๔๒ ข้อ ๖ ข้อ ๑๖ ข้อ ๒๑ วรรคสอง ข้อ ๒๒ และข้อ ๓๕
แห่งระเบียบกระทรวงมหาดไทยว่าด้วยการบริหารกิจการ
และการบำรุงรักษาระบบประปาหมู่บ้าน พ.ศ. ๒๕๔๘ องค์การบริหารส่วนตำบลสระทะเล
โดยความเห็นชอบของสภาองค์การบริหารส่วนตำบลสระทะเลและนายอำเภอพยุหะคีรี
จึงตราข้อบัญญัติไว้ ดังต่อไปนี้

ข้อ ๑ 
ข้อบัญญัตินี้เรียกว่า ข้อบัญญัติองค์การบริหารส่วนตำบลสระทะเล เรื่อง
การบริหารกิจการประปาหมู่บ้าน พ.ศ. ๒๕๕๙

ข้อ ๒ 
ข้อบัญญัตินี้ให้ใช้บังคับในเขตองค์การบริหารส่วนตำบลสระทะเลตั้งแต่วันที่ได้ประกาศไว้โดยเปิดเผย
ณ องค์การบริหารส่วนตำบลสระทะเล

ข้อ ๓  ให้บรรดา กฎ
ระเบียบ ประกาศ และคำสั่งอื่นใดซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ ๔ 
ให้นายกองค์การบริหารส่วนตำบลสระทะเลรักษาการให้เป็นไปตามข้อบัญญัตินี้
และให้มีอำนาจตีความ วินิจฉัยปัญหาที่เกิดจากการบริหารกิจการประปา
และให้มีอำนาจออกประกาศ ข้อกำหนด หลักเกณฑ์และวิธีปฏิบัติ
เพื่อดำเนินการให้เป็นไปตามข้อบัญญัตินี้
กิจการประปาหมู่บ้านใดไม่อาจบริหารกิจการต่อไปได้หรือการบริหารกิจการก่อให้เกิดความเสียหายจนประชาชนไม่สามารถใช้น้ำได้
หรือที่ประชุมใหญ่ผู้ใช้น้ำมีมติให้ส่งมอบการบริหารให้องค์การบริหารส่วนตำบลบริหารจัดการ
ให้นายกองค์การบริหารส่วนตำบลสระทะเลเป็นผู้วินิจฉัยชี้ขาดว่าจะดำเนินการวิธีการใดคำวินิจฉัยของนายกองค์การบริหารส่วนตำบลสระทะเล
ให้เป็นที่สิ้นสุด

หมวด
๑
บททั่วไป

ข้อ ๕  ในข้อบัญญัตินี้
องค์การบริหารส่วนตำบล หมายความว่า องค์การบริหารส่วนตำบลสระทะเล
เจ้าพนักงานท้องถิ่น หมายความว่า นายกองค์การบริหารส่วนตำบลสระทะเล
หรือผู้ที่นายกองค์การบริหารส่วนตำบลสระทะเลมอบหมาย
คณะกรรมการ หมายความว่า
คณะกรรมการบริหารกิจการและบำรุงรักษาระบบประปา
ประธานกรรมการ หมายความว่า
ประธานกรรมการบริหารกิจการและบำรุงรักษาระบบประปา
กิจการประปา หมายความว่า กิจการประปาหมู่บ้านที่อยู่ในความควบคุมดูแลรับผิดชอบขององค์การบริหารส่วนตำบล
เจ้าหน้าที่การประปา หมายความว่า
บุคคลซึ่งผู้บริหารท้องถิ่นมอบหมายให้ปฏิบัติตามข้อบัญญัตินี้
หมู่บ้าน หมายความว่า หมู่บ้านหรือชุมชนที่ตั้งอยู่ในเขตองค์การบริหารส่วนตำบลตามหลักเกณฑ์การแบ่งเขตการปกครองของกระทรวงมหาดไทย
แหล่งน้ำดิบ หมายความว่า
แหล่งน้ำใต้ดินหรือแหล่งน้ำผิวดินที่ใช้สำหรับผลิตประปาหมู่บ้าน
สมาชิกผู้ใช้น้ำ หมายความว่า
ผู้ที่ได้ยื่นคำร้องขอใช้น้ำกับองค์การบริหารส่วนตำบลหรือกับคณะกรรมการตามข้อ ๒๗
แล้ว ถือว่าเป็นผู้ใช้น้ำ
มาตรวัดน้ำ หมายความว่า
เครื่องวัดปริมาณน้ำที่แสดงว่าผู้ใช้น้ำได้ใช้น้ำไปจำนวนมากน้อยเท่าใด
ประตูน้ำ หมายความว่า
เครื่องปิดเปิดน้ำที่ติดตั้งอยู่บริเวณหน้าหรือหลังมาตรวัดน้ำ
อุปกรณ์ประปา หมายความว่า ท่อหรืออุปกรณ์ที่ใช้ประกอบการส่งน้ำให้ผู้ใช้น้ำ
ท่อเมนจ่ายน้ำ หมายความว่า
ท่อเมนจ่ายน้ำของการประปาที่วางผ่านทางสาธารณะหรือสถานที่ใด ๆ
เพื่อการส่งน้ำไปถึงผู้ใช้น้ำ
ท่อภายนอก หมายความว่า ท่อที่ต่อจากท่อเมนถึงมาตรวัดน้ำ
ท่อภายใน หมายความว่า ท่อที่ต่อจากมาตรวัดน้ำเข้าไปในอาคารของผู้ใช้น้ำ

ข้อ ๖  ให้กำหนดชื่อของประปาหมู่บ้านเป็นแนวทางเดียวกันดังนี้
กิจการประปาหมู่บ้านองค์การบริหารส่วนตำบลสระทะเล ประจำหมู่ที่............

หมวด
๒
คณะกรรมการบริหารกิจการและบำรุงรักษาระบบประปา

ข้อ ๗ 
กิจการประปาหมู่บ้านเป็นทรัพย์สินขององค์การบริหารส่วนตำบลโดยมอบให้คณะกรรมการดำเนินการบริหารจัดการ

ข้อ ๘ 
การประชุมผู้ใช้น้ำต้องมีผู้ใช้น้ำเข้าร่วมประชุมเกินกว่ากึ่งหนึ่งของจำนวนผู้ใช้น้ำทั้งหมดจึงถือว่าครบองค์ประชุม

ข้อ ๙ 
คณะกรรมการจะต้องได้รับการเลือกตั้งจากผู้ใช้น้ำ
วิธีการเลือกตั้งให้ใช้วิธีการโดยเปิดเผยหรือโดยวิธีลับ แล้วรายงานผลการดำเนินการให้องค์การบริหารส่วนตำบลทราบ
ให้ผู้บริหารท้องถิ่นเป็นผู้ลงนามแต่งตั้งคณะกรรมการ
และให้คณะกรรมการมีวาระการดำรงตำแหน่งคราวละ ๒ ปีนับแต่วันเลือกตั้ง

ข้อ ๑๐ 
ให้มีคณะกรรมการจำนวนไม่น้อยกว่า ๗ คน หากจะกำหนดมากกว่าให้พิจารณา
จากปริมาณงานหรือจากจำนวนผู้ใช้น้ำ และอย่างน้อยต้องมีกรรมการดังนี้
(๑) ประธาน
(๒) รองประธาน
(๓) เหรัญญิก
(๔) อื่น ๆ (ตามความเหมาะสม)

ข้อ ๑๑  ให้คณะกรรมการ
มีอำนาจหน้าที่
(๑) ออกระเบียบใช้บังคับเกี่ยวกับการบริหารกิจการประปาหมู่บ้าน
โดยผ่านความเห็นชอบจากที่ประชุมผู้ใช้น้ำมากกว่ากึ่งหนึ่งของจำนวนผู้ใช้น้ำทั้งหมด
โดยจะต้องไม่ขัดหรือแย้งกับข้อบัญญัตินี้
(๒) การออกระเบียบที่มีรายละเอียดแตกต่างจากข้อบัญญัตินี้
โดยได้รับความเห็นชอบจากคณะกรรมการวินิจฉัยตามข้อ ๒๑ วรรคสาม
(๓) บริหารกิจการและบำรุงรักษาระบบประปาให้เกิดความก้าวหน้าสามารถบริการ
ผู้ใช้น้ำในเขตการให้บริการอย่างทั่วถึงตามระเบียบว่าด้วยการบริหารกิจการประปาหมู่บ้านฯ
(๔) พิจารณาอนุญาตหรืองดจ่ายน้ำให้แก่ผู้ใช้น้ำ
โดยคำนึงถึงประโยชน์ของกิจการประปาเป็นหลัก
(๕) จัดทำรายงานผลการดำเนินงานให้องค์การบริหารส่วนตำบลทราบ
และรายงานผลการดำเนินงานให้ผู้ใช้น้ำทราบตามที่องค์การบริหารส่วนตำบลกำหนด
(๖) ควบคุมการทำงานของเจ้าหน้าที่การประปา
(๗) จัดทำโครงการขอรับการสนับสนุนงบประมาณจากองค์การบริหารส่วนตำบล
ในกรณีที่งบประมาณของการประปาไม่เพียงพอต่อการดำเนินงาน
ให้คณะกรรมการ สำเนาระเบียบการบริหารกิจการประปาหมู่บ้านฯ พร้อมทะเบียนผู้ใช้น้ำส่งให้องค์การบริหารส่วนตำบลเก็บไว้
๑ ชุด
เมื่อเห็นเป็นการสมควรเพื่อประโยชน์ของผู้ใช้น้ำ สภาพเศรษฐกิจ สังคม
คณะกรรมการอาจขอแก้ไขระเบียบการบริหารกิจการประปาหมู่บ้านฯ
โดยผ่านมติความเห็นชอบจากที่ประชุมผู้ใช้น้ำมากกว่ากึ่งหนึ่งของจำนวนผู้ใช้น้ำทั้งหมด
และให้นำความในวรรคสองมาใช้บังคับโดยอนุโลม

ข้อ ๑๒ 
บุคคลที่จะได้รับการเลือกตั้งจากผู้ใช้น้ำให้เป็นกรรมการต้องมีคุณสมบัติ
ดังต่อไปนี้
(๑) มีสัญชาติไทยและมีอายุไม่ต่ำกว่ายี่สิบปีบริบูรณ์
(๒) มีภูมิลำเนาหรือถิ่นที่อยู่เป็นประจำ และมีชื่ออยู่ในทะเบียนบ้านในหมู่บ้าน
หรือชุมชนนั้น ๆ ติดต่อกันมาแล้วไม่น้อยกว่าหนึ่งร้อยแปดสิบวัน
และเป็นผู้ใช้น้ำของกิจการประปาที่ตนจะดำรงตำแหน่งกรรมการ
(๓) เป็นบุคคลที่ประกอบอาชีพสุจริตไม่ประพฤติตนเป็นภัยต่อสังคม

ข้อ ๑๓  บุคคลที่มีลักษณะดังต่อไปนี้
เป็นบุคคลต้องห้ามมิให้มีสิทธิได้รับการเลือกตั้งจากผู้ใช้น้ำให้เป็นกรรมการ คือ
(๑) เป็นภิกษุ สามเณร นักพรต หรือนักบวช
(๒) หูหนวกและเป็นใบ้ซึ่งไม่สามารถอ่านและเขียนหนังสือได้
(๓) ติดยาเสพติดให้โทษ
(๔) เคยถูกไล่ออก ปลดออก หรือให้ออกจากราชการ หน่วยงานของรัฐ
หรือรัฐวิสาหกิจ เพราะทุจริตต่อหน้าที่หรือถือว่ากระทำการทุจริตและประพฤติมิชอบในวงราชการ

ข้อ ๑๔  คณะกรรมการดำรงตำแหน่งตั้งแต่วันที่ได้รับการเลือกตั้งจากผู้ใช้น้ำ

ข้อ ๑๕  สถานภาพการเป็นคณะกรรมการสิ้นสุดลง
เมื่อ
(๑) ตาย
(๒) ลาออก
(๓) หมดวาระ
(๔) ที่ประชุมผู้ใช้น้ำ มีมติให้ออกโดยใช้เสียงเกินกึ่งหนึ่ง
(๕) ไม่อยู่ในหมู่บ้านเป็นเวลาติดต่อกันเกิน ๖ เดือน

ข้อ ๑๖  กรณีกรรมการว่างลงเพราะเหตุอื่นใดนอกจากครบวาระน้อยกว่าหรือเท่ากับกึ่งหนึ่ง
ให้มีการเลือกตั้งกรรมการแทนตำแหน่งที่ว่างภายในสิบห้าวันนับแต่วันที่ตำแหน่งว่างลง
และให้ผู้ซึ่งได้รับเลือกแทนนั้นอยู่ในตำแหน่งได้เพียงเท่าวาระที่เหลืออยู่ของผู้ซึ่งตนแทน
เว้นแต่กรณีตำแหน่งที่ว่างลง
มีวาระที่เหลือไม่ถึงหนึ่งร้อยแปดสิบวันจะไม่จัดให้มีการเลือกตั้งแทนตำแหน่งกรรมการที่ว่างก็ได้

ข้อ ๑๗  ในการประชุมคณะกรรมการต้องมีกรรมการเข้าประชุมไม่น้อยกว่ากึ่งหนึ่งจึงจะเป็นองค์ประชุม

ข้อ ๑๘  มติที่ประชุมให้ถือเสียงข้างมาก
หากคะแนนเสียงเท่ากันให้ประธานเป็นผู้ชี้ขาด
และให้ถือว่าเป็นที่สุด

ข้อ ๑๙  ในกรณีที่มีการแต่งตั้งที่ปรึกษาคณะกรรมการ
ที่ปรึกษามีสิทธิเข้าร่วมประชุม และมีสิทธิแสดงความคิดเห็นใด ๆ ก็ได้ แต่ไม่มีสิทธิออกเสียงลงมติ

ข้อ ๒๐  ให้ประธานกรรมการส่งรายงานการประชุมให้ผู้บริหารท้องถิ่นทราบภายในสิบห้าวันนับแต่วันประชุม

ข้อ ๒๑  คณะกรรมการทรงไว้ซึ่งสิทธิในการเปลี่ยนแปลงอัตราค่าน้ำตามสภาพเศรษฐกิจ
ข้อเท็จจริงของต้นทุนการผลิต และจะประกาศให้ผู้ใช้น้ำทราบล่วงหน้าไม่น้อยกว่า ๓๐
วัน  ทั้งนี้
ไม่เกินอัตราที่กำหนดท้ายข้อบัญญัตินี้
ในกรณีการดำเนินการตามวรรคหนึ่ง หากเกิดปัญหาและไม่สามารถหาข้อยุติได้
ให้คณะกรรมการยื่นเรื่องต่อองค์การบริหารส่วนตำบลพิจารณา คำวินิจฉัยขององค์การบริหารส่วนตำบลให้เป็นที่สุด
เมื่อองค์การบริหารส่วนตำบลได้รับเรื่องตามวรรคสอง
ให้ดำเนินการแต่งตั้งคณะกรรมการวินิจฉัย โดยให้ผู้บริหารท้องถิ่นเป็นประธาน
ผู้ใหญ่บ้าน สมาชิกสภาองค์การบริหารส่วนตำบล ที่อยู่ในเขตการให้บริการ
ตัวแทนผู้ใช้น้ำร่วมเป็นกรรมการ และให้ปลัดองค์การบริหารส่วนตำบล หรือผู้ได้รับมอบหมายเป็นกรรมการและเลขานุการ

หมวด
๓
สิทธิและหน้าที่ของผู้ใช้น้ำ

ข้อ ๒๒  ผู้ใช้น้ำต้องปฏิบัติตามระเบียบการบริหารกิจการประปาหมู่บ้านฯ
โดยเคร่งครัด

ข้อ ๒๓  ผู้ใช้น้ำมีสิทธิแสดงความคิดเห็น
และต้องให้ความร่วมมือในการบริหารงานของคณะกรรมการ

หมวด
๔
สิทธิและหน้าที่ของเจ้าหน้าที่การประปา

ข้อ ๒๔  เจ้าหน้าที่การประปา ได้แก่
บุคคลที่คณะกรรมการคัดเลือกให้รับผิดชอบดูแล ซ่อมแซมระบบประปา การจัดเก็บค่าน้ำ
การจัดทำบัญชีอื่น ๆ ตามที่คณะกรรมการมอบหมาย โดยให้ได้รับค่าจ้างตามที่คณะกรรมการกำหนด
แต่ต้องไม่เกินอัตราที่องค์การบริหารส่วนตำบลกำหนด (ตามบัญชีแนบท้าย)

ข้อ ๒๕  ให้เจ้าหน้าที่การประปาดำเนินการดูแลระบบจ่ายน้ำประปาให้ใช้การได้ตลอด
๒๔ ชั่วโมง

ข้อ ๒๖  ให้เจ้าหน้าที่การประปาดำเนินการให้เป็นไปตามที่คณะกรรมการกำหนด

หมวด
๕
หน้าที่ของผู้ใช้น้ำ

ข้อ ๒๗  ผู้ที่ประสงค์จะใช้น้ำจากการประปาจะต้องยื่นความประสงค์ขอใช้น้ำเป็นลายลักษณ์อักษรต่อองค์การบริหารส่วนตำบลหรือคณะกรรมการ
และเมื่อได้รับอนุญาตแล้วจึงจะต่อน้ำให้บริการโดยเจ้าหน้าที่การประปา

ข้อ ๒๘  การจ่ายค่าธรรมเนียมการขอใช้น้ำ ค่าปรับ ค่าติดตั้งมาตรวัดน้ำ
ให้เป็นไปตามที่องค์การบริหารส่วนตำบลหรือคณะกรรมการกำหนด แต่ไม่เกินอัตราที่องค์การบริหารส่วนตำบลกำหนด
(ตามบัญชีแนบท้าย)

ข้อ ๒๙  ค่าใช้จ่ายในการต่อน้ำออกจากมาตรวัดน้ำให้เป็นหน้าที่ของผู้ยื่นความประสงค์ขอใช้น้ำ
มาตรวัดน้ำให้ตกเป็นทรัพย์สินขององค์การบริหารส่วนตำบลหรือกิจการประปา

ข้อ ๓๐  การติดตั้งมาตรวัดน้ำต้องติดตั้งไว้ในที่เปิดเผยสามารถตรวจสอบได้โดยสะดวกตลอด
๒๔ ชั่วโมง

ข้อ ๓๑  การกระทำใด ๆ
ที่ทำให้ทรัพย์สินของการประปาเสียหายจะโดยเจตนาหรือไม่ก็ตามผู้กระทำต้องชดใช้ค่าเสียหายให้แก่การประปาตามจำนวนค่าเสียหายที่เกิดขึ้นทั้งหมด

ข้อ ๓๒  หากผู้ใดมีเจตนาขโมยน้ำใช้
หรือเปลี่ยนแปลง แก้ไขตัวเลขในมาตรวัดน้ำหรือกระทำการใด ๆ ก็ตาม
ที่มีเจตนาขโมยน้ำของการประปา การประปาจะงดจ่ายน้ำทันที
และจะต้องเสียค่าน้ำที่สูญเสียไปรวมทั้งค่าปรับให้แก่การประปาในอัตราที่องค์การบริหารส่วนตำบล
หรือคณะกรรมการกำหนด

ข้อ ๓๓  กรณีการยกเลิกการใช้น้ำหรือโอนให้ผู้อื่นต้องแจ้งต่อการประปาเป็นลายลักษณ์อักษรและได้รับการอนุญาตจากองค์การบริหารส่วนตำบลหรือคณะกรรมการเสียก่อนจึงสิ้นสุดการเป็นผู้ใช้น้ำ
มิฉะนั้นจะถือว่ายังเป็นผู้ใช้น้ำอยู่และจะต้องเสียค่าน้ำหรือรายการต่าง ๆ
ตามที่การประปาเรียกเก็บ

ข้อ ๓๔  ผู้ใช้น้ำต้องปฏิบัติให้เป็นไปตามระยะเวลาในการเรียกเก็บค่าน้ำและการค้างชำระค่าน้ำตามที่กำหนดในข้อบัญญัตินี้

ข้อ ๓๕  ผู้ใช้น้ำต้องช่วยดูแลมาตรวัดน้ำที่ติดตั้ง
หากชำรุดเสียหายต้องแจ้งองค์การบริหารส่วนตำบลหรือคณะกรรมการทราบโดยทันที

ข้อ ๓๖  ผู้ใช้น้ำต้องอำนวยความสะดวกต่อคณะกรรมการ
เจ้าหน้าที่การประปา
หรือผู้ที่ได้รับมอบหมายในการเข้าไปตรวจสอบในอาคารเมื่อสงสัยว่ามีการใช้น้ำโดยมิชอบ

ข้อ ๓๗  ผู้ใช้น้ำที่เป็นเจ้าของอาคารเช่าหลายหลัง
แม้จะเป็นเจ้าของอาคารรายเดียวกันต้องติดตั้งมาตรวัดน้ำตามจำนวนหลังคาเรือน

ข้อ ๓๘  ผู้ใช้น้ำที่มีบ้านเช่า
เมื่อมีผู้เช่าย้ายออกไปหรือว่างด้วยประการใดก็ดีองค์การบริหารส่วนตำบลหรือคณะกรรมการจะเรียกเก็บค่าน้ำจากเจ้าของบ้านเช่าหรือผู้ให้เช่า

ข้อ ๓๙  ผู้ใช้น้ำรายใดจะเลิกการใช้น้ำหรือย้ายสถานที่อยู่หรือโอนให้ผู้อื่นต้องแจ้งเป็นลายลักษณ์อักษรให้องค์การบริหารส่วนตำบลหรือคณะกรรมการทราบล่วงหน้าไม่น้อยกว่าเจ็ดวัน

ข้อ ๔๐  ผู้ใช้น้ำรายใดสงสัยว่าเจ้าหน้าที่การประปาบันทึกการใช้น้ำจากมาตรวัดน้ำคลาดเคลื่อนจากความเป็นจริงสามารถขอตรวจสอบได้โดยยื่นคำร้องต่อองค์การบริหารส่วนตำบลหรือคณะกรรมการเมื่อตรวจสอบแล้วหากปรากฏว่าคลาดเคลื่อนจริง
องค์การบริหารส่วนตำบลหรือคณะกรรมการจะคำนวณให้ตามที่ใช้จริง
แต่หากตรวจสอบแล้วไม่คลาดเคลื่อน ผู้ใช้น้ำจะต้องเสียค่าน้ำตามความเป็นจริงและจะต้องเสียค่าตรวจสอบตามที่กำหนดท้ายข้อบัญญัตินี้

ข้อ ๔๑  ผู้ใช้น้ำต้องชำระค่าน้ำภายในวันที่
๑๐ ของเดือน หากไม่ชำระค่าน้ำภายในกำหนดเวลาจะต้องเสียเงินเพิ่มเป็นเบี้ยปรับในอัตรา
๑๐ บาทต่อเดือน กรณีค้างชำระค่าน้ำเกิน ๓ เดือน องค์การบริหารส่วนตำบลหรือคณะกรรมการจะพิจารณางดการจ่ายน้ำทันที

ข้อ ๔๒  ห้ามผู้ใช้น้ำใช้เครื่องสูบน้ำต่อโดยตรงจากท่อจ่ายน้ำของกิจการประปา

หมวด
๖
การเงิน

ข้อ ๔๓  กิจการประปาอาจมีรายได้ดังนี้
(๑) เงินค่าน้ำ
(๒) เงินค่าธรรมเนียมหรือเงินค่าปรับ
(๓) เงินบริจาค
(๔) เงินที่ได้รับการอุดหนุนจากองค์การบริหารส่วนตำบล

ข้อ ๔๔  กิจการประปาอาจมีรายจ่ายดังนี้
(๑) ค่าใช้จ่ายในการดำเนินการเกี่ยวกับระบบผลิตน้ำ การจ่ายน้ำ
(๒) ค่าใช้จ่ายในการบำรุงรักษาซ่อมแซม การขยายกิจการประปา
(๓) ค่าใช้จ่ายในการบริหารกิจการประปา เช่น ค่าจ้างเจ้าหน้าที่
ค่าวัสดุ อุปกรณ์
(๔) ค่าใช้จ่ายอื่น ๆ ตามที่องค์การบริหารส่วนตำบลกำหนด เช่น
ค่าเบี้ยประชุม หรือค่าตอบแทนกรรมการ (ตามบัญชีแนบท้าย)

ข้อ ๔๕  ให้คณะกรรมการรายงานผลการดำเนินงานการเงิน
ให้องค์การบริหารส่วนตำบลทราบ ปีละ ๒ ครั้ง
ครั้งที่หนึ่งภายในวันที่ ๓๑ มีนาคม ครั้งที่สองภายในวันที่ ๓๐ กันยายนของทุกปี

ข้อ ๔๖  การเก็บรักษาเงินให้มีบัญชีเงินฝากธนาคารในนาม
กิจการประปาหมู่บ้านฯ ........ ไว้ ณ ธนาคารของรัฐ
เงินรายรับของกิจการประปา ให้นำฝากธนาคารทั้งจำนวนภายในวันนั้น
ถ้าฝากในวันนั้นไม่ทันให้นำฝากในวันรุ่งขึ้นหรือวันทำการถัดไป

ข้อ ๔๗  การเบิกถอนเงินต้องมีลายมือชื่อกรรมการไม่น้อยกว่า
๒ ใน ๓ และหนึ่งในนั้น ต้องมีลายมือชื่อประธานเป็นผู้ลงนามร่วมในการเบิกถอนด้วยทุกครั้ง

ข้อ ๔๘  การเงินและบัญชีรูปแบบการจัดทำบัญชีรายรับรายจ่ายของกิจการประปาให้เป็นไปตามที่องค์การบริหารส่วนตำบลกำหนดองค์การบริหารส่วนตำบลมีอำนาจตรวจสอบการเงินและบัญชีในระยะเวลาตามที่เห็นสมควรอย่างน้อยปีละสองครั้ง
หากพบข้อบกพร่องให้คณะกรรมการดำเนินการแก้ไขให้ถูกต้อง

หมวด
๗
บทกำหนดโทษ

ข้อ ๔๙  ผู้ใช้น้ำรายใดปฏิบัติฝ่าฝืนข้อ ๔๒ กิจการประปาจะงดจ่ายน้ำเข้าอาคารทันที

ข้อ ๕๐  ผู้ใช้น้ำรายใดเจ้าหน้าที่การประปาเรียกเก็บค่าน้ำแล้วเพิกเฉยมีเจตนาไม่ยอมชำระ หรือหลีกเลี่ยงด้วยประการใดก็ดี
กิจการประปาจะออกใบเตือนแจ้งหนี้ให้ทราบ
ให้ผู้ใช้น้ำดำเนินการชำระหนี้ค่าน้ำภายในเวลาที่กำหนดพร้อมทั้งชำระเบี้ยปรับตามข้อ
๔๑ ด้วย
เมื่อพ้นกำหนดตามวรรคหนึ่งแล้วจะดำเนินการงดจ่ายน้ำเข้าอาคารทันที

ข้อ ๕๑  ผู้ใดละเมิดข้อบัญญัตินี้จนทำให้เกิดการเสียหายแก่กิจการประปาด้วยประการใดก็ดี
ให้ผู้นั้นชดใช้ค่าเสียหายแก่กิจการประปาเท่าที่กิจการประปาได้จ่ายไปเพื่อการนั้นพร้อมเสียค่าปรับไม่เกิน
๑,๐๐๐ บาท
ตามที่องค์การบริหารส่วนตำบลหรือคณะกรรมการเห็นสมควร
และหรือคณะกรรมการอาจพิจารณาส่งเรื่องให้องค์การบริหารส่วนตำบลพิจารณาหาทางออกร่วมกันหรือดำเนินคดีตามกฎหมาย
เมื่อองค์การบริหารส่วนตำบลได้รับเรื่องดังกล่าวตามความในวรรคแรก
ให้ดำเนินการแต่งตั้งคณะกรรมการขึ้นมาคณะหนึ่งเพื่อพิจารณาข้อปัญหาดังกล่าว
โดยให้นำความในข้อ ๒๑ มาใช้บังคับ โดยอนุโลม

ข้อ ๕๒  ผู้ใดไม่ชำระค่าน้ำสามงวดติดกัน ให้งดจ่ายน้ำทันทีหากผู้ใช้น้ำมีความประสงค์ที่จะขอใช้น้ำใหม่
ต้องชำระหนี้ที่ค้างทั้งหมดให้เรียบร้อย พร้อมทั้งเบี้ยปรับ
และจะต้องชำระค่าธรรมเนียมการขอใช้น้ำเพิ่มอีกหนึ่งเท่าของอัตราปกติ
โดยให้ดำเนินการตามข้อ ๒๗

ข้อ ๕๓  ผู้ใดจงใจใช้น้ำโดยไม่ผ่านมาตรวัดน้ำหรือโดยวิธีการใดก็ตามจะถูกงดจ่ายน้ำทันที
และให้องค์การบริหารส่วนตำบลหรือคณะกรรมการดำเนินการตามความในข้อ ๕๑

ข้อ ๕๔  ผู้ใดจงใจทำให้มาตรวัดน้ำมีการกลับหรือสลับหรือวิธีอื่น
ซึ่งมีเจตนาให้เสียค่าน้ำลดลง หรือน้อยลงต้องระวางโทษปรับไม่เกิน ๑,๐๐๐ บาท และจะดำเนินคดีตามกฎหมาย

ข้อ ๕๕  ผู้ใดจงใจต่อท่อประปานอกมาตรวัดน้ำเข้าอาคารหรือเพื่อใช้น้ำโดยเจตนาหลีกเลี่ยง
การชำระเงินต้องระวางโทษปรับไม่เกิน ๑,๐๐๐ บาท
และองค์การบริหารส่วนตำบลหรือคณะกรรมการ จะดำเนินคดีตามกฎหมาย

ข้อ ๕๖  ผู้ใช้น้ำรายใดยินยอมให้ผู้อื่นต่อพ่วงประปาจากอาคารที่ได้รับอนุญาตไปสู่อีกอาคารหนึ่งโดยไม่ได้รับอนุญาต
ผู้นั้นจะถูกพักการใช้น้ำเป็นเวลา ๑ เดือน

ข้อ ๕๗  บรรดาโทษที่กำหนดไว้ในข้อบัญญัตินี้
หากผู้ซึ่งต้องได้รับโทษยินยอมชำระค่าเสียหายหรือค่าปรับตามข้อบัญญัตินี้
ให้ถือว่าคดีเป็นอันเลิกกัน

ข้อ ๕๘  ค่าธรรมเนียม ค่าปรับ
เบี้ยปรับ และหรือเงินอื่นใดที่ได้รับตามบทกำหนดโทษนี้
ให้ถือเป็นรายได้ขององค์การบริหารส่วนตำบลและหรือของกิจการประปา

บทเฉพาะกาล

ข้อ ๕๙  ให้คณะกรรมการที่มีอยู่ก่อนหรือ ณ
วันที่ข้อบัญญัตินี้มีผลใช้บังคับเป็นคณะกรรมการตามข้อบัญญัตินี้และให้มีอำนาจหน้าที่เช่นเดียวกับคณะกรรมการตามข้อบัญญัตินี้
ให้คณะกรรมการชุดเฉพาะการดำเนินการคัดเลือกคณะกรรมการชุดใหม่ให้แล้วเสร็จภายใน
๓๐ วัน หากพ้นกำหนดแล้วให้อำนาจผู้บริหารท้องถิ่นแต่งตั้งคณะกรรมการตามความในข้อ
๒๑ วรรคสาม เพื่อพิจารณาแต่งตั้งคณะกรรมการ

ข้อ ๖๐  กิจการประปาในเขตพื้นที่ตำบลที่มีอยู่
ณ วันที่ข้อบัญญัตินี้มีผลใช้บังคับให้ดำเนินการเลือกตั้งคณะกรรมการให้แล้วเสร็จภายใน
๓๐ วัน

ข้อ ๖๑  ให้คณะกรรมการดำเนินการประชุมผู้ใช้น้ำในเขตการให้บริการและดำเนินการออกระเบียบการบริหารกิจการประปาหมู่บ้านฯ
ให้แล้วเสร็จภายใน ๖๐ วันนับแต่วันที่ได้รับการแต่งตั้งโดยมีเนื้อหาและข้อความไม่ขัดแย้งกับข้อบัญญัตินี้

ข้อ ๖๒  คณะกรรมการอาจได้รับสิทธิในการใช้น้ำ
ตามที่ระเบียบการบริหารกิจการประปาหมู่บ้านฯ กำหนด

ประกาศ ณ วันที่ ๓๐ ธันวาคม พ.ศ. ๒๕๕๙
รุ่งโรจน์  ฤทธิ์เต็ม
นายกองค์การบริหารส่วนตำบลสระทะเล

[เอกสารแนบท้าย]

๑.
บัญชีอัตราค่าธรรมเนียมท้ายข้อบัญญัติองค์การบริหารส่วนตำบลสระทะเล เรื่อง การบริหารกิจการประปาหมู่บ้าน
พ.ศ. ๒๕๕๙

(ดูข้อมูลจากภาพกฎหมาย)

พรวิภา/จัดทำ
๙ มีนาคม ๒๕๖๑

นุสรา/ตรวจ
๒๖ มิถุนายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๕๐ ง/หน้า ๑๓๗/๗ มีนาคม ๒๕๖๑